Eleki Krónika – 2006. november

Ünnepeltek az óvodások
Kissé hűvös idő fogadta azokat a résztvevőket, akik kíváncsiak voltak a Márton-napi lampionos felvonulásra. November 10-én színpadot emeltek a Városháza mögötti téren a kis óvodások és az óvónők részére. Kit is ünnepeltek ezen a napon ? Néhány szó bemutatásként Szent Mártonról. 320 körül született a római Pannónia provincia Savaria városában, a mai Szombathelyen. A középkor legnépszerűbb szentje volt. November 11-én a pásztorok vesszőt adtak ajándékba a gazdáknak. Ez volt a Szent Márton vesszeje, úgy tartották, ahány ága van, annyit malacozik a disznó .Szent Márton lúdja az alábbi legendára utal: Szent Márton, hogy kitérjen a püspökké választása elől, elrejtőzött a ludak óljában. A ludak gágogásukkal elárulták hollétét. Így nem volt kitérő. A felebaráti szeretet példájaként is emlegették Őt, mert útja során amikor találkozott egy szegény vacogó koldussal, a köpönyegét szétszakította, és ráterítette a koldusra. /Konrád Witz festőművész ezt a jelenetet egy csodaszép festményen megörökítette/.A szentre az önzetlen adakozás volt a jellemző, Candesban Franciaország/ halt meg 397-ben. E kis kitérő után idézzük fel az óvodások ünnepét. Este 5 órakor feltűntek a kicsi lampionok a sötétségben. Olyanok voltak, mint az apró világító bogarak. Mindhárom óvoda gyermekei részt vettek a rendezvényen. Sok-sok aprólékos munka és szereptanulás előzte meg ezt a napot. Az ötletes lampionok is sokfélék voltak, nemcsak a hagyományos kör alakúak világítottak, hanem voltak libalakúak, cica- és oroszlánalakúak is. Miután a gyerekek beértek a térre, a ritmusos német zene kíséretében, addig összegyűltek az érdeklődők is. Singer Éva óvodavezető köszöntötte az ünnepség résztvevőit, méltatta Szent Márton püspök jelentőségét és ezután a gyerekeké és az óvó néniké volt a színpad. Vidám zene mellett különböző jeleneteket, körtáncokat adtak elő a szereplők. A műsor végén a résztvevők átgémberedett tagjait felmelegítette a finom forró tea. A rendezvény anyagi támogatói voltak: Békés Megye Képviselő-testületének Nemzeti és Etnikai Kisebbségi, Ifjúsági és Vallásügyi Bizottsága /Békéscsaba/, és a Német Kisebbségi Önkormányzat /Elek/.A színpad felállítását az Üzemeltetési és Városgazdálkodási Kft. dolgozói végezték el, a világítást a Polgármesteri Hivatal biztosította. Köszönet érte. A finom tea elkészítéséért a Napközis Konyha dolgozóit illeti a dicséret. A november 10-i esemény színpompás, káprázatos tűzijátékkal zárult.
Nádor Mária

Díszüveg kiállítás
November 20-án nyílt meg Fazekas Tímea, gyulai iparművészeti díszüveg készítő kiállítása. A kiállításnak a Művelődési Központ adott otthont, amely egy hétig fogadta az érdeklődőket. Akik ellátogattak ide többek között érdekes mécses tartókban, vázákban és csodás tiffany lámpákban gyönyörködhettek. Az esemény érdekessége, hogy az alkotónak ez volt élete első kiállítása, amely a vártnál jóval nagyobb sikert aratott a látogatók körében. Olyannyira, hogy december 18-tól egy héten keresztül a Művelődési Központ ismét helyet biztosít a csodás dísztárgyak számára. Ha tehetik, ne hagyják ki!
Árgyelán Erzsébet

SZLOVÁK NAP 2006
Harmadik alkalommal rendezte meg az eleki Szlovák Kisebbségi Önkormányzat és a Városi Művelődési Központ az Eleki Szlovákok Kulturális Napját. A program kora reggel kezdődött egy közel 260 kg-os disznó leölésével. Míg a férfiak a perzseléssel és a mosással voltak elfoglalva, addig az asszonyok ill. Mancika néni elkészítették a reggelit, az ízletes hagymás vért. Miután azt közösen elfogyasztották megkezdődött a röfi földolgozása. Helyére került a pörköltnek való, a kolbászhús és a hurkatöltelék is. 
Kikeverték és megtöltötték a jellegzetes szlovák ételt, a cigánykát is. A rendezvény szervezője még a 2006-ban megalakult Szlovák kulturális egyesület is, melynek tagjai lelkesen segédkeztek a kolbász és a hurka töltésénél. A délutáni órákra szegény röfinek csak az emléke maradt és egy üst pörkölt a „poraiból”. Miközben a leves és a pörkölt rotyogott az üstökben a vendégek ittak egy jóízűt a sertés emlékére majd igen színvonalas kulturális műsor kezdődött. Köszöntőt mondott Dr. Kuruczné Zvalinga Judit a Szlovák Önkormányzat elnöke. Nagyon színvonalas előadást mutatott be az Elek Táncegyüttes . A műsor után az asztalokra került a jellegzetes disznótoros vacsora: orjaleves, vegyespörkölt burgonyával valamint sült hurka, kolbász és cigányka. A jól sikerült rendezvényért köszönet illeti azt a kb. 25 fős csapatot, akik fáradtságot nem ismerve dolgoztak egész álló nap. A nap meghívott vendégei megtekinthették azt a helyi népművészeti és népviseleti kiállítást melyet helyi gyűjtésből a Művelődési Központ rendezett. 
Dr. Kuruczné Zvalinga Judit, az eleki Szlovák Kisebbségi Önkormányzat elnöke és egyben a rendezvény fő szervezője elmondta nagyon örül annak, hogy immár harmadik alkalommal zajlott sikeresen a rendezvény, reméli, hogy sikerül egy újabb szép hagyományt teremteni az utókor számára Eleken.
Árgyelán Erzsébet

Képviselő-testületi ülésről
Elek Város Önkormányzata Képviselő-testülete 2006. október 16-án tartotta alakuló, 2006. október 30-án soros ülését.
Pluhár László úr köszöntötte a megjelenteket, majd megállapította, hogy a testület határozatképes. A jegyzőkönyv hitelesítésére a testület Nánási Mihály és Pelle Lászlóra adott megbízatást.
Az ülés a lejárt határidejű határozatok végrehajtásával kapcsolatosan kerültek megbeszélésre. Völgyesi István arról érdeklődött, hogy az útépítési munkák hogyan állnak. Turóczy András a 168/2006-os határozattal kapcsolatban érdeklődött. A testület 14 tagja közül 14 igen szavazattal elfogadta a tájékoztatást. A napirendek közül kiemelném a külsős bizottsági tagok eskütételét. 
II. napirendként került megbeszélésre a költségvetési rendelet módosítása, melyet a testület nagy többséggel elfogadott. 
III. napirendként szerepelt az önkormányzat féléves gazdálkodásáról szóló tájékoztató – melyet az önkormányzat testület elfogadott. A IV. napirend váltotta ki a legnagyobb vitát – a képviselő tiszteletdíjáról és, a polgármester költség általányról . A vitában szót kért Zsidó Ferenc, Turóczy András, Drágos József, Nánási Mihály, Gál Attila, Rédei Zoltán, Singer Ferenc, Pelle László, Sipos Sándor. Mindenki a saját maga által felállított erkölcsi mérce szerint mondta el a véleményét. Csak két ellentétes véleményt emelnék ki. Rédei Zoltán képviselő úgy gondolta, hogy a város gazdálkodása úgy kívánná, hogy a képviselő 0 díjazást kapnának. Pelle László szerint a 0 díjazásért valószínűleg nem dolgozott semmit. Nem gondolja, hogy, aki ilyen munkát végez, ingyen tudná csinálni. A tiszteletdíjak csökkentésével viszont egyetértett. Ezután következett a névszerinti szavazás. Rédei Zoltán javaslata nem kapott többséget. Gál Attila 50 %-ra történő javaslata sem kapott többséget. Turóczy András javaslata sem kapott többséget. A Pénzügyi és Szociális Bizottság javaslata sem járt jobban, nem kapott többséget. Nánási Mihály előterjesztése sem talált befogadásra. 
Ezek után Elek város Önkormányzata döntött abban is, hogy nem kívánja tárgyalni a polgármester jutalmazását (de miért). Ezután a testület állást foglalt polgármester költség általány ügyében (30%). V. napirendként a szociális rendelet módosítása szerepelt. VI. napirendként szerepelt a Polgármesteri Hivatal Alapító Okiratának módosítása. VII. napirendként a képviselő-testület megszavazta Borgye György a Napközi Konyha intézményvezetőjének megbízatását újabb pályázat kiírása nélkül, nevezett nyugdíjazásáig. 
VIII. napirend volt a Humán Szolgáltató Központ SzMSz módosítása, illetve a foglalkoztatás bővítése iránti kérelemre. A képviselő-testület egyet értett, hogy a 47 főről 80-ra emeljék. IX. napirendként a belterületi csapadékvíz Elek város érintő csapadékszakasz érintése volt. A testület határozata szerint a területrendezés során, zártkert esetében 50,-Ft/m2 – t ajánl fel a tulajdonosoknak.X. napirendként a Pénzügyi és Szociális Bizottság 117-es határozatáról szól Pluhár László polgármester úr. A hősök útja 1-3 sz. alatti orvosi rendelők és szolgálati lakás tetőszerkezetének felújításával a 2007-es költségvetés tárgyalásakor térnek vissza. Ezután a telek-kiegészítésről döntöttek, majd telekhatár–rendezés volt a napirend. A Leiningen utcai lakosok útépítési kérelemmel fordultak az önkormányzathoz. A testület egyhangúan elfogadta a kérelmüket. Az önkormányzat értékesítette a Tompa u. 168/13 hrsz-ú ingatlant Szabó Pál részére. Völgyesi István kérte, hogy módosítsa az önkormányzat a Pszichiátriai Betegek Otthona kiadási-bevételi előirányzatát. A Városüzemeltetési és Karbantartó Szolgálat kérelme igen erős vitát váltott ki. Többen, többféleképpen ítélték meg a jelenlegi helyzetet. (Ha megtehetném, mint újságíró, Elek város érdekében kell működniük). Az önkormányzat a 2007-es év terhére betervezte a 3 fős létszámbővítést. A létszám betöltésének engedélyezéséről a képviselő-testület külön határozatot hoz. A szennyvíziszap hasznosítására a képviselő-testület az alábbi határozatot hozta: A Békés Mérnök Tervező, Szolgáltató, Beruházás- és Vállalkozásszervező Kft-t bízta meg az engedélyezési tervek elkészítésével, amelynek kifizetését a 2007. évi költségvetésében ütemezi Interreg III.A pályázat – Elek Város Önkormányzata Képviselő-testülete pályázatot nyújt be a Magyarország – Románia határon átnyúló együttműködési program 2004-2006 keretében kiírt Interreg III.A pályázati felhívásra. Elek Város Önkormányzata Képviselő-testülete pályázatot nyújtott be a Békés Megyei Területfejlesztési Tanács által meghirdetett, a területi kiegyenlítést szolgáló beruházások támogatására című pályázatra, mely kedvező elbírálást kapott. A pályázat összköltsége 19.981.632,- Ft, az önerő 13.321.088,- az összköltség 33.302.720,-Ft.
Az Intercable Verleg AG ajánlatával kapcsolatosan a képviselő-testület köszönettel vette a megkeresést, de nem kíván élni a lehetőséggel. A képviselő-testület döntött abban is, hogy a katasztrófavédelmi és lakáslap számláján szereplő pénzösszegből 9.000.000,-Ft-ot az önkormányzat szilárd útburkolatú belterületi utak felújítására fordítsa. A testület döntött a 2007. évi belső ellenőrzési terve elkészítéséről is. Az OTP bérleti szerződést ajánlott. A képviselő-testület úgy döntött, hogy az Országos Takarékpénztár és Kereskedelmi Bank Nyrt. közötti bérleti szerződésről szóló döntést elhalasztja. A szerződés részleteinek áttekintésével megbízza az önkormányzat bizottságait, és a bizottságok döntése után fogják meghatározni a végleges véleményt. 
Lantos Mihályné

Szabó Katalin: Az vagy nekem…

- Hallod? Elmondom, mivé lettél nekem,
a sáfár, ki éberen ül lelkemen.
Szellő vagy, mely áthasít a réteken,
orcákat simogat a kőrengetegben.
Az vagy nekem…

Te vagy bennem az élettől folyó vér,
a szívemig futó millió, kis ér.
A verő szív is Te vagy, mely soha nem fél,
s a fényes elme, ki mindig mindent ért.
Az vagy bennem…

Ha látlak, arcom vörös kottát ír,
lázamra Te vagy az orvos s a gyógyír.
Ha sírnék, - mert Te vagy az öröm s a kín-,
Te leszel zsebkendőm, mely könnyeket szí.
Az vagy velem…

Magadból adsz, ha gyermeked enni kér,
Te vagy az asztalomon a friss kenyér.
Oh, víz vagy, ha kedvem szomjúhozni kél,
balzsammá leszel, ha fájó sebem mély.
Az vagy értem…

–Hallod? Elmondtam, mivé lettél nekem,
ha nem ért el Hozzád, nem tudod soha sem.
Hogy mi voltam Neked, szövet vagy selyem?
Nem tudom. De Te vagy halálom-életem.
Az vagy nekem…

Beszélgetés Völgyesi Istvánnal az MSZP eleki alapszervezetének titkárával
- Hogyan értékeli a választásokat?
Amikor megkaptam a kérdést, hogy mondjak véleményt a képviselőválasztásról sokáig gondolkodtam, hogy mit és hogyan? 2006-ban két választás volt Magyarországon: áprilisban országgyűlési képviselő – októberben önkormányzati képviselőválasztás. A győzelem és a vereség okait sokan sokféleképpen magyarázzák, értékelik. Én erre nem vállalkozhatok. Nincsenek értékelő adatok a kezemben. Kizárólag az eredményekből következtethetek az okokra. Az országgyűlési képviselőválasztás az MSZP-SZDSZ koalíció győzelmét hozta. Az önkormányzati választásokon a FIDESZ jelöltjei szerepeltek jobban.
Hogyan értékeli az eleki MSZP-s többséget?
Ahhoz, hogy Eleken az MSZP és támogatott jelöltjei szerepeltek jobban több ok játszhatott közre!
a polgármester és az előző képviselő-testület által nyújtott teljesítmény , a jelöltek személyisége politikai hovatartozás, vallás, lakókörnyezet, családi kapcsolatok, ismertség, eddigi közszereplés, kampány stb. Mi elfogadtuk, hogy demokráciában élünk és demokratikus eszközökkel kampányoltunk . Ahhoz, hogy győzzünk négy évig kellett jól dolgozni! Az eredmény bennünket igazolt! Nem gyalázkodtunk, nem éltünk vissza a sajtószabadsággal. Ma Magyarországon egyesek másként azt gondolják azt tesznek amit akarnak. Rosszul gondolják. Amit nem akarnak nem tesznek. A demokrácia jelenléte a történelem folyamán állandóan változott. Montesqieu szerint: „Nem annak lehetőségét hordozza magában, hogy az emberek azt tehessék, amit akarnak, hanem azt, hogy az ember megtehesse, amit akarnia kell, és ne lehessen arra kényszeríteni, hogy olyat tegyen, amit nem szabad akarnia!
Hogyan képzeli az önkormányzat további működését?
A mai politikai helyzetben, amikor nincs lehetőség a 90-es évek elején végrehajtott nagy bevételnövelő, osztogató, fosztogató privatizációra, állami vagyon értékesítésére – kell végrehajtani kiigazítani a gazdaságot, a szerkezetet a mai fejlett nyugati szintre kell hozni. 
Ezek a központi intézkedések érinteni fogják az önkormányzatokat is. Nekünk az a feladatunk, hogy a törvények figyelembe vételével a legmesszebbmenőkig képviseljük Elek Város érdekeit. Mutassuk meg, hogy tudjuk jól csinálni! Mutassuk meg, hogy a jó szándék mellett meg van bennünk az akarat és a tudás! Mutassuk meg, hogy győztesként is együtt tudunk működni! Remélem a másik oldal is így gondolja és nem dugja a seprűnyelet a küllők közé! Végezetül az újonnan megválasztott képviselő-testületnek kívánok jó munkát és sikert. Kérem a város lakosságát, hogy ehhez nyújtson segítséget. Az Eleki Krónika és a magam nevében is sikeres, eredményekben gazdag éveket kívánok a képviselő-testület tagjainak.
Lantos Mihályné

Megalakult a Szlovák Kisebbségi Önkormányzat
Megalakult a Szlovák Kisebbségi Önkormányzat a választások után. Az alakuló ülésen elnöknek Dr. Kuruczné Czvalinga Judit asszonyt választották.Alelnök Döme Tibor, a gazdasági ügyekért felelős Ficzere István, a kulturális ügyekért felelős szervezők Ficzere Istvánné és Gera Krisztina lett.Az elnök asszony tájékoztatott arról is, hogy az önkormányzat továbbra is nagy kihívással készül a különböző kulturális megmozdulásokra.Elmondta azt is, hogy szeptember 15-én műsoros estet szerveztek Elek Város lakosságának. 40 fős csoport érkezett a Szlovákiai LITOVA településről, az esten fellépett az Eleki Művészeti Csoport is. Szeptember 16-án részt vettek a békéscsabai csigakészítő napon.Szeptember 23-án Szlovák Estet tartottak, melynek keretében megalakult az Eleki Szlovák Egyesület. Legkorábbi rendezvényük igen komoly és körültekintő szervezést igényel, ugyanis november 25-én kerül megrendezésre az immár hagyományossá vált Szlovák Disznótoros Nap, melyet igen nagy érdeklődés kísér.
Lantos Mihályné

Prágai út
2006. október 20-23-án az eleki középiskola és egy utazási társaság szervezésében az intézmény tanárai és dolgozói egy dél-csehországi utazáson vehettek részt, melyről lapunknak
Singer Ferenc igazgató helyettes számolt be: Az első napon a kora hajnali órákban indultunk a középiskola elől. 
Csehországba Ausztrián keresztül jutottunk el, ahol első állomásunk a középkori hangulatot árasztó Cesky Krumlov volt. Itt megnéztük az óvárost, a várat és a barokk színházat, szállásunk pedig Hlubokánvolt.
A második napon megtekintettük a Hlubokán található windsori stílusó kastélyt is, amely a Schwarzenberg család tulajdona volt egykor. 
Schwarzenbergek ma is élnek Csehországban, sőt a közéletben is részt vesznek. /A harmadik napon Prágával ismerkedtünk /Vencel tér, óváros, Arany utcácska/. Nekem Prága nagyon tetszett, hisz tiszta és rendezett, egy igazi emberközpontú főváros! Nagyon szerencsés város, mert pl. a II. világháborúban nem szenvedett jelentős károkat, így pl. sok a sértetlen középkori műemlék is. /Sajnos Budapestre ezek nem jellemzőek. /El kell azt is mondani, hogy Csehországban sok a túrista, így a magyar is. Mindenhol el lehet boldogulni a német nyelvvel.
A negyedik napon Brnón keresztül, Szlovákia, Pozsony érintésével indultunk haza.
Rapajkó Tibor

Katolikus Hírmondó
Ezzel címmel immáron szeptember óta az eleki egyházközség is rendelkezik önálló lappal.
Tudomásunk szerint erre Eleken még nem volt példa! A szerkesztő és felelős kiadó Topsi Bálint helyi plébános. Az első lapszámban olvashatunk a hitoktatás fontosságáról, a legutóbbi világtalálkozóról, a ministránsok római világtalálkozójáról, ahol egy eleki is részt vett, egy szalonnasütésről, anyakönyvi és egyházközségi hírekről, de találunk itt vicceket is. /A tervek szerint a plébánia önálló honlapot is szeretne készíteni./
Az ingyenes Hírmondóhoz a plébánián és a templomban lehet hozzájutni, de az eleki könyvtárakban is megtalálható. Ugyanabban a gyulai nyomdában készül, mint az Eleki Krónika. Sok sikert kívánunk ennek az új eleki lapnak, mert úgy gondoljuk, hogy nagy szükség van rájuk is!
Rapajkó Tibor 

Önök írták
Köszönjük a szerkesztőségbe küldött leveleiket, ezeket változatlan formában leközöljük, amennyiben nem tartalmaznak obszcén vagy személyiségi jogot sértő kijelentéseket és állításokat. Természetesen az itt leírt vélemény nem a szerkesztőség véleménye, a felelősséget a levél szerzője vállalja. Egy alkalommal lehetőséget biztosítunk az eltérő vélemény megjelentetésére, viszont nem szeretnénk hosszúra nyúló vitát e lap hasábjain előidézni. (A szerkesztő)
Hogyan tovább Elek TV?
A huszonegyedik században mindannyiunknak szembe kell nézni a ténnyel: akié az információ, azé a hatalom, aki elsőként reagál, lépéselőnybe kerül , aki az eseményekről szinte megtörténtük időpontjában valósághűen értesül, az megfontoltan alkothat véleményt, és talán nehezebben manipulálható. Nagyon fontosnak gondolom, hogy „MI ELEKIEK a saját életünkről,városunkról, szomszédainkról, a városatyák” tevékenységéről, helyi értékeinkről megbízható, korrekt, időbeni tájékoztatást kapjunk, hiszen itt élünk, és ez az életünk! Mindezeknek közvetítője lenne a helyi televízió, az ELEK TV, aminek jelenlegi műsorrendje véleményem szerint a bevezetőben leírtaknak nem teljesen felel meg! A helyzet megváltoztatása érdekében vitaindítóként a következőket szeretném javasolni:
1. naponta fix időpontban egy helyi híradó, élőben helyi híreket, információkat olvasnának be /ennek időtartama a hírek függvénye, de minimum 10 perc./
2. Hetente szintén egy fix időpontban egy hosszabb lélegzetű magazin jellegű híradó, ahol az önkormányzati híreket bővebben, kommentárokkal kibővítve, esetlegesen szakmai magyarázatokkal kommunikálnák számunkra. Ebben a testületi ülések témáit is el kell helyezni, hogy az élő közvetítés során majd a néző tudja is, hogy miről tárgyalnak választottaink! 
3. Havonta egy kiemelt időben a pártoknak lehetőséget kell adni, hogy a nyilvánosság előtt kifejthessék véleményüket az eltelt időszakról, döntésekről, a jövőbeni akaratukról. Ezen keretben a Polgármesternek is havi rendszerességgel tájékoztatni kell bennünket a folyó ügyekről, munkájukról.
4. Lehetőséget kell adni a civil szervezeteknek, hogy nyilvánossághoz jussanak, és ez a forma lehetne egy kerekasztal beszélgetés, ami szintén élő közvetítésként történne. Ilyet kiemelt témákról is lehetne szervezni!
5. A helyi televíziónak missziós feladatként be kell mutatnia a köztünk élő értékes embereket, mert sok mindent nem tudunk, és csak akkor döbbenünk meg, amikor elmennek közülünk, hogy mennyi tudás, tapasztalat, pótolhatatlan érték ment ki életünkből! Már most nagy késésben vagyunk!!! 
6. Lehetőséget kérek a lakosságnak, hogy az élő műsorban telefonon véleményt nyilváníthasson. Mivel nem rendelkezem a „Bölcsek kövével”, ezért az itt leírtak nem biztos, hogy a legjobbak. De ha több ember gondolatait a témában előcsalhatnám, és közösen javítanánk a helyzeten, akkor mindannyian nyernénk. Szándékom a véleményformálókat is felébreszteni, mert szükségünk van rájuk!
Hol vagytok,”lámpások?”Ez a város többet érdemel! Az ELEK TV mindannyiunké, legyen az valósan is! Nekünk szóljon, értünk szóljon, rólunk szóljon!!„Hic Rhodus, hic salta!
”ITT ÉLÜNK, TEGYÜK HÁT JÓL !
Kalló Pál

Mindenáron?
Mint sérült gyermek anyukája nap, mint nap szembesülnöm kell azzal a negatív előítélettel, amit a sérült gyermekekkel szemben támasztanak, valamint a szemekből áradó sajnálkozással, ami ránk, szülőkre vonatkozik. De úgy gondoltam, ahogy bármi mást majd ezt is megszokom egy idő után. Így vélekedtem mindaddig, míg el nem látogattam a kétegyházi sérült fiatalok klubjába, ahol egy számomra teljesen szokatlan dologgal találkoztam: sérült és egészséges gyermekek játszottak EGYÜTT, a szülők megbeszélték problémáikat, megosztották egymással ötleteiket és egy kellemes napot töltöttek el. Eszembe jutott, hogy ha ott ez jól működik, akkor miért ne próbálhatnánk meg a mi városunkban is létrehozni hasonló kis klubbot, vagy ami még jobb létrehozni egy óvodát az eleki sérült gyermekek számára. Ezt az ötletemet hamar meg is osztottam egy kedves barátnőmmel (aki sérült gyermekekkel foglalkozik) akivel azonnal szervezkedésbe kezdtünk. Meghirdettük az összejövetelt a helyi TV-ben, a Művelődési Központ ingyen helyet biztosított számunkra, valamint sok szülő jelezte érdeklődését. Eközben felkeresett engem a helyi újság egyik „újságírónője” és felajánlotta segítségét. Természetesen örömmel fogadtam. Bár ne tettem volna! Először azt próbálta elhitetni velem, hogy a kedves barátnőm, akitől eddig is csak önzetlen segítséget kaptam, nem megfelelő támogató. Ez után szembesültem azzal is, hogy az ötletemet sajátjaként terjeszti. És ami a legfájóbban érintett az volt, hogy úgy beszélt másoknak a gyermekemről és a hozzá hasonlókról, mint az „olyan” (intve a feje előtt) gyerekekről. Hát ekkor telt be a pohár, és határoztam el, hogy leírom milyen valójában az ő segítsége, aki a sérült gyermekek árán akart elismerést szerezni magának, mit sem törődve azzal, hogy mennyit árt ezzel a helyzetüknek. Kedves „Jóakaró”, megéri ez, mindenáron?
Ezúton szeretném eloszlatni a sérültekkel szemben általa is gyarapított rossz megítélést. Kedves eleki Lakosok! A sérült gyermekeknek nem kimondottan adományokra (bár azt is szívesen fogadjuk) van szüksége, hanem először is egy helyre, ahol hetente, vagy kéthetente szüleikkel és egészséges kortársaikkal egy kellemes napot tölthetnek együtt, valamint arra, hogy az emberek ne fordítsanak hátat nekik, hanem kezet nyújtsanak, ha szükségük van rá.
Egy sérült gyermek anyukája (Név és cím a szerkesztőségben).

Mi újság?
Sokaktól hallom mostanában a kérdést: Mi újság az Eleki Román Hagyományőrző Táncegyüttessel? Nem hallani róluk mostanság. Gondoltam, ha már a véradás kapcsán alkalmam nyílt beszélgetni Rocskár Jánosnéval, miért ne tenném fel neki a fenti kérdést is. Így megtudtam, hogy az együttesnek jelenleg 30-35 tagja van. Ebből 8-9 pár táncol. Vezetőjük Szabó Péter, a táncművészet mestere és Bágy György. Az idei év októberében Országos Táncminősítőn vettek részt, Decsen, ahol örökös kiváló minősítést kaptak. Ezen kívül november 4-én a Gyulai Kulturális Napon az együttes 5 párja nagy sikert aratott. Tervbe van véve egy helyi fellépés még karácsony előtt, amelyre szeretnék meghívni a romániai Faget város énekkarát. Ezen kívül Rocskárné elmondta, nagyon örül annak, hogy az együttes folyamatosan fiatalodik, ezáltal biztosítva az eleki tánchagyományok megőrzését. Gratulálunk az elért eredményekhez és további sok sikert, és jó munkát kívánunk az együttesnek!
Árgyelán Erzsébet

Halottak napjára
Október végén virágba borulnak a temetők. Pislogó gyertyák, mécsesek jelzik, RÁJUK emlékezünk. RÁJUK, akik elmentek, akik csendesen pihennek a bús temetőkben. ÉRTÜK, szeretetteinkért, a gyászolókért, szívem mélyéről született az alábbi versem. Téged kereslek

Rostásné Hotya Valéria: Téged kereslek

Simogatóan lágy szellőben,
Rügyfakadásban, tavaszi napsütésben,
Áldást hozó magvetésben, 
Zöldellő mezőkben, kertekben

Téged kereslek
Kánikulában, forró nyári estéken
Aranyló búza tengerben
Enyhet adó, hűsítő vizekben,
A madarak vidám énekében,

Téged kereslek
Az ősz, ezernyi színében,
A sárgán, barnán hulló levelekben,	
Az éretten potyogó, gyümölcsökben,	
A költöző gólyák is ÉRTED intenek,

Téged kereslek
Szikrázó hóesésben,
A kopasz fák, dér függönyében,
A csontig ható, dermesztő hidegben,
Nélküled, üresek az ünnepek.

Mindenkor, mindenhol TÉGED kereslek,
Fenn a csillagos égen, lent a vizek tükrében,
S megtalállak, mélyen, örökké a szívemben
Az unokáimban, a gyermekeimben.

A Román Kisebbségi Önkormányzat megalakulásáról
Dr. Szelezsán János, mint a Román Kisebbségi Önkormányzat, újból megválasztott elnöke: a következő tájékoztatást adja a Tisztelt választópolgároknak .Először is szeretném megköszönni, valamennyi román választópolgárnak, hogy megtiszteltek bizalmukkal. 2006. október 16.-án a város Polgármesteri Hivatalának dísztermében három Kisebbségi Önkormányzat /szlovák, román, cigány/ tartotta meg az alakuló ülések első részét. Dr. Szelezsán János, mint korelnök köszöntötte, a megválasztott 15 fő /5, 5, 5, fő/ kisebbségi képviselőket.
A Himnusz elhangzása után Áment Gábor, a Helyi Választási Bizottság elnöke köszöntötte, a képviselőket, majd átadta a megbízóleveleket. Az eskü szövegét Dr: Szelezsán János után a képviselők is elmondták. Ezzel az ünnepélyes eskütétellel megalakultak, városunkban a Kisebbségi Önkormányzatok. A román kisebbségi képviselők a saját székházukba vonultak vissza. Az alakuló ülés eredményei: Dr: Szelezsán János elnöknek, Botás László alelnöknek lett megválasztva. A Román Kisebbségi Önkormányzat megválasztott képviselői:      Hotya Péter, Rocskár Jánosné, Barna Jánosné. A továbbiakban a munkaprogramot a testület, egyhangúlag elfogadta. Tájékoztató hangzott el, a decemberben tartandó Kisebbségi napokról. Ezzel a Román Kisebbségi Önkormányzat, munkája elkezdődött,   az Eleken élő románságért. 
Rostásné Hotya Valéria

A Cigány Kisebbségi Önkormányzat megalakulásáról
Városunkban élő három /román, szlovák, cigány/ Kisebbségi  Önkormányzatok, 2006. október 16.-an tették le az ünnepélyes Eskütételt és vették át a megbízó leveleket, a megválasztott képviselők. /részletesebben a Román Kisebbségi Önkormányzat beszámolójában/ Az újonnan választott Cigány Kisebbségi Önkormányzat 2006. október 2o.-án tartotta alakuló ülését, a Kisebbségi Házukban.  Megválasztásra kerültek: Drágos József elnöknek
Rozsdás János alelnöknek, Grószné Veder Rozália gazdasági vezetőnek, Elnökségi tagoknak: Jova Zsolt Csabáné,
Szabó János Valamennyien a LUNGA DROM képviseletében. Az új Cigány Kisebbségi Önkormányzat elnöke, alelnöke, valamennyi tisztségviselő köszöni a lakosság bizalmát. Igyekszik a választási programban feltüntetett, feladatokat maradéktalanul ellátni, a cigány lakosság érdekében mindent megtenni. Elfogadták, az új munkatervet.
Drágos József elnök úr: a következőkkel egészítette ki, a beszámolót. Az idei évben is várjuk a jó öreg Mikulást.  Hagyományainkhoz híven az időseket is meglátogatjuk.  A minden gyermek karácsonya ünnepségen mi is aktívan részt veszünk. Nem feledkezünk meg a városunkban élő beteg gyermekekről sem. A jövő évi munkatervünk, költségvetésűnk is elkészült. A novemberi Testületi Ülésen fogjuk elfogadtatni. A város valamennyi lakosának kívánunk, erőt, egészséget.
Cigány nyelven: DOROSAREL ZORAN SASTYIPE KONGODI
Rostásné Hotya Valéria

A családi pótlék emeléséről döntött a kormány
Januártól a jövő évre várható infláció mértékével emelkedik a családi pótlék. Egy-egy gyermek után legalább 700 forinttal többet kapnak havonta a gyermekes családok.
A kormány döntött a családi pótlék emeléséről. A családi pótlék összege 2007. január 1-jétől 6,2 százalékkal – azaz a 2007-re várt inflációval azonos mértékben – emelkedik. A családok gyermekenként 700-900 forinttal több juttatást kapnak havonta. A tartósan beteg vagy fogyatékos gyermekek esetében viszont 1300-1400 forinttal nő a családi pótlék összege. Néhány példa az emelés mértékére:
Az egy gyermeket nevelő családok a jelenlegi 11forint helyett januártól 11700 forintot kapnak. Egy tartósan beteg, vagy súlyosan fogyatékos gyermeket egyedül nevelő szülő 23000 forint helyett 24forintot kap jövőre. A kétgyermekes családoknál idén 24forintos családi pótlék januártól 25forintra nő.
A családi pótlék január 1-jével emelkedik, az utólagos kifizetés miatt tehát először februárban kapják meg a gyermekesek a magasabb összegű juttatást.
Danks Emese, kormányszóvivő

Magyarok!

Pártoskodás: magyar átok
Nem bánjátok, ha fajtátok?
Akár úr, vagy akár paraszt.

Nagyot ütni, magyar virtus,
Politika? Ingyen cirkusz.

Egy a föld, mely táplál minket
S egy Isten van, aki büntet.
nem jobb volna csendben ülni,
S mit kivívtunk, megbecsülni!

Dr. Singer Ferencné Walthier Ilona /1914-2005/ 

Polgármesteri program
(elhangzott Elek Város Önkormányzata alakuló ülésén 2006 október 16.)
Mottó: „Nem azért vagyunk, hogy megmondjuk az embereknek, mit tegyenek, hanem azért, hogy segítsük azt tenni, amit akarnak.”
Tisztelt Képviselő-testület, tisztelt lakosság!Nagy Tisztelettel köszöntöm Önöket alakuló ülésünk alkalmával. Megragadom az alkalmat arra, hogy köszönetet mondjak minden kedves eleki lakosnak, különösen annak a 2329 választójogosultnak akik október 1-én szavazatuk leadásával hozzájárultak ahhoz, hogy ez a most megalakult, jelen összetételű képviselő-testület vezesse a várost 4 éven keresztül. Mindenkinek köszönöm a bizalmat a testület tagjai és a magam nevében is. Biztosíthatom Önöket, hogy mint eddig mindig, ezután is Elek város javát, fejlődését, felemelkedését fogom szolgálni. A város eddigi fejlődésére, a korábbi évek önkormányzati működésére alapozva, a lakossági igényeket, az országos, valamint az európai uniós követelményeket, továbbá a helyi közügyek érdekeit figyelembe véve a 2006.-2010. évekre szóló programot a következők szerint határozzuk meg:
Az önkormányzat fő céljai:
a választópolgárokkal, képviseleti és civil szervezetekkel, a nem önkormányzati gazdálkodó és más szervekkel együttműködve a város céljainak megfogalmazása és érvényesítése;kiegyensúlyozott, a város működését, fejlesztését szem előtt tartó testületi tevékenység, ügyfélbarát, szolgáltató polgármesteri hivatal;színvonalas közszolgáltatások nyújtása, igény és lehetőség szerinti fejlesztése, az önkormányzati többségi tulajdonú gazdasági társaság, a költségvetési szervek hatékony működtetése; az önkormányzati vagyon jó gazda gondosságával -  kezelése,- hasznosítása; szennyvízközmű fejlesztés, korszerűsítés, az út- és járdahálózat felújítása, a belvízelvezető csatornarendszer kiépítésének folytatása; a városi a marketing tevékenység javítása; a város mezőgazdasági adottságainak, működő vállalkozásainak és humánerőforrásának jobb hasznosításával a foglalkoztatás bővítésének, munkahelyteremtő befektetések segítése, mindezekkel a munkanélküliség és a városból elvándorlás csökkentése; a nehéz szociális helyzetben levők célirányos támogatása létfenntartásuk biztosítása érdekében; Európai Uniós források megszerzése. 
  Pénzügyek, vagyon A saját bevételek növekedése teremthet forrást a városfejlesztéshez, a közszolgáltatásokhoz. Az önkormányzati vagyon forgalomképtelen törzsvagyon részének (pl. utak, közterületek, intézmények) funkciója a közszolgáltatások biztosítása, amelynek állagát javítani, értékét lehetőség szerint növelni kell (karbantartással, felújítással, beruházással). Az önkormányzat vagyona tartósan nem csökkenhet, vagyonhasznosítási alapelv a - vagyonért vagyont -, tehát a forgalomképes vagyon hasznosításából származó bevételeket vagyonszerzésre, beruházásra kell felhasználni. Az ésszerű, takarékos gazdálkodás, a fejlesztési tervek legalább pályázati saját részének biztosíthatósága érdekében a működést szolgáló költségvetési kiadások a legszükségesebb mértékűek, valós igényeket szolgálók legyenek. A költségvetési tervezésben továbbra is előre kiszámítható, célszerű, igazságos, feladatfinanszírozó módszereket kell alkalmazni. Az önkormányzati költségvetési szervek a tervezett saját bevételek teljesítésén túl, éljenek jobban a pályázatok útján, valamint a társadalmi szervezetek partnerségének lehetősége révén megszerezhető nem önkormányzati források működésbe, fejlesztésbe integrálásával. E tevékenységüket segítse a hivatal által nyújtott megfelelő információ, a gazdálkodást, a szakmai és egyéb feladatellátást serkentse és honorálja azt egy a szakmai teljesítményt, kreativitást, innovációt értékelő érdekeltségi rendszer. 
Közszolgáltatások A települési önkormányzati közszolgáltatásokat az önkormányzati többségű tulajdonú gazdasági társaság (EVI Kft.) és költségvetési szervek (oktatási, nevelési, szociális, kulturális, városgazdálkodási intézmények, valamint a polgármesteri hivatal) nyújtják. A szolgáltatók helyzete, az általuk nyújtott szolgáltatások színvonala az átlagosnál jobb, ám fejlesztésük természetes igény. A közszolgáltatások körében a szervezeti keretek kialakultak, stabilizálódtak, de az intézményi racionalizálás és takarékosság céljából felül kell vizsgálnunk és ha indokolt, akkor szükségszerűen meg kell valósítanunk az intézményi struktúra átszervezését. A humán közszolgáltató intézményhálózat korszerűsítését, fejlesztését részben jogszabályok írják elő szakmai követelményekként, részben a város jellege, fejlettsége, további fejlődésének igényei indokolják. E körben javasolt a településünkön működő, jelenleg a megyei önkormányzat fenntartásában lévő középiskola átvétele a megyei önkormányzattól. A kommunális közszolgáltatások körében alapvető feladat az elért jó színvonal megtartása, lehetőség szerinti fejlesztése. További feladat a szennyvízhálózat teljes kiépítése, a rákötések számának növelése. Az időjárási szélsőségek egyre gyakoribb bekövetkezése nélkülözhetetlenné teszi a belvízhálózat építésének, karbantartásának folytatását, a rendkívüli időjárás (pl. nagy havazás, esőzés) káros következményeinek elhárítását. A szilárd burkolatú utak kiépítése és a meglévő útjaink felújítása mellett, járdáink állagának javítása, felújítása sem tűr halasztást. Városunk szépülő településképe, közterületeink javuló állapota, a közeli Gyula város idegenforgalmi jellege különösen fontossá teszi a közterületek, fásított, parkosított zöldterületek megóvását, fejlesztését a köztisztaság magas szintű biztosítását. Ezekhez az önkormányzat, a szolgáltatásokat végző cégünk hatékony munkája mellett, a szervezeteknek, lakosságnak is teljesíteni kell a jogszabályok által a rájuk hárított teendőket. A tisztaság, rendezettség sokkal inkább igényesség, szemlélet, semmint pénz kérdése. Amennyiben a kérés, figyelemfelhívás nem vezet eredményre, a hivatalnak élni kell hatósági eszközeivel is, az ingatlanok, az előttük levő közterület, a vízelvezető árkok rendben tartása, a szervezett hulladékszállítás kötelező igénybevétele, a tiltott hulladéklerakás, szemetelés, rongálás megakadályozása, illetve felszámolása érdekében. Az önkormányzat anyagi helyzete szükségessé teheti a közszolgáltatási díjak inflációt követő mértéke mellett a szükséges szolgáltatásfejlesztéseket is részben fedező módú megállapítását, természetesen figyelembe véve az igénybe vevők anyagi teherbíró képességét. Kezelnünk kell a szilárd hulladéklerakónkat. Folytatni kell a szelektív hulladékgyűjtést, valamint gondoskodni kell a lakossági veszélyes hulladékok begyűjtésének megszervezéséről, csökkenteni kell az ártalmatlanításra kerülő települési szilárd hulladék mennyiségét (komposztálás, hulladékudvar működtetésével). A településen átmenő közúton a megnövekedett teherforgalom miatt, a városközpont tehermentesítése érdekében felül kell vizsgálni a közlekedési rendet, figyelemmel a városba vezető utak összeköthetőségére is.  A polgármesteri hivatal közigazgatási közszolgáltatásokat nyújtó önkormányzati költségvetési szerv. Követelmény a szakmai színvonal, az önkormányzati jellegű feladatok eredményes ellátása, az ügyfélbarát, gyors, jogszerű, szakszerű, ugyanakkor méltányos, indokolt esetben megfelelően szigorú hatósági ügyintézés, a tájékoztatás és a felvilágosítás fokozása. 
Városfejlesztés Az élhetőbb és lakható város mindannyiunk kincse, a városfejlesztés nem csupán önkormányzati feladat. Legyen alapvető önkormányzati teendő a beruházások feltételeinek biztosítása, akár a befektetéseket vonzó környezet kialakítása és fenntartása. Ha szükséges a város belterületének növelésével is biztosítani kell az építési telekkínálatot, rá szorultsági szempontok alapján. A munkanélküliség legalább időszakos csökkentéséért folytatni szükséges a közhasznú, közcélú foglalkoztatást. A mezőgazdaság is döntően kormányzati intézkedésekre vár, helyi erőből alig lehet enyhíteni a gondokat. Az érintett vállalkozók segítségét is felhasználva karban kell tartani a földutakat. Folytatni szükséges a közterületi beruházásokat, közte a főtér átépítését, a templom környezetével, a járdák felújítását, szilárd burkolatú utak építését, felújítását, játszóterek építését. Gazdasági program megfogalmazása lehetővé teheti városunk további fejlődését, az arányos településfejlesztés révén boldogulását a mostani önkormányzati ciklusban is. 
Tisztelt Képviselő-testület! Tisztelt Lakosság! Október 1-én lezárult egy intenzív, sokszor kiélezett választási kampány. A mai nappal ismét elkezdődik a komoly, felelősségteljes munka, az a munka amely szerves folytatása az eddig végzett városépítő, városfejlesztő tevékenységünknek. Hiszem és bízom abban, hogy mi, a képviselő-testület tagjai képesek leszünk egyéni és pártérdekeken felülemelkedve közösen dolgozni, harmonikusan együttműködni a város, és a lakosság boldogulása érdekében. Nem szabad megfeledkezni arról, hogy a lakosságtól kapott felhatalmazással nemcsak élni lehet, hanem élni is kell tudásunk legjavát nyújtva, egyedül a város érdekét szem előtt tartva.       Még egyszer megköszönve a bizalmat kívánok minden kedves képviselő-testületi tagnak eredményes, jó munkát, a lakosságnak pedig szebb és jobb jövőt.
Pluhár László polgármester

Tanító néni
Téli álomra készül a természet. Lombkoronájuktól megszabadulva, kopaszon integetnek a fák. A gólyák, fecskék, már régen elbúcsúztak. A TANÍTÓ NÉNIVEL beszélgettem. Marika tanító néni olyan, kedvesen és olyan szeretettel beszél, tanítói hivatásáról, hogy nincs lelki erőm kérdéseimmel megzavarni. Így emlékezik: ilyenkor ősszel, amikor becsengetnek az iskolákban szívem dobban, milyen jó lenne most is tanítani. De azután ősz hajam, fáradt lábam jelzik: nálam is ősz van. Harminchat évet tanítottam a román iskolában. A hetvenes években nagy volt a szegénység, ezért minden napot beszélgetéssel kezdtük. Kis tanítványaimmal körbe ültük a jó öreg vaskályhát és hallgattam a meséiket. Hiszen átfagyott kis lábakkal, a hidegtől görcsössé vált kis kezekkel, nem lehetett dolgozni. Ha nagyon hideg volt, jó meleg teával vártam a kis nebulókat. Nagyon kevés helyen volt még TV, inkább én meséltem. Nagyon büszke vagyok a tanítványaimra. Sokan vannak, akik ma már nagyszülők. Régen a szülőkkel is szeretetteljes kapcsolatot tartottunk. Szerintem a gyerekek jellemét leginkább a szülői ház melege határozza meg. A nagy szegénység ellenére, kis csapatot alkottunk.  Ma is tisztelettel gondolok az áldott édesanyákra: Hotya nénire, Kovács nénire, Burján nénire, Lukács nénire, Turla nénire, Simonka nénire, Rotyis János bácsira a fűtőnkre. Mindenkire, akik a gyermekeinket segítették. Olyan cinkosságot vállaltunk.Nagyon jól tudtam én, hogy a gyönyörű kézimunkát a kis Mancika helyett, anyuka hímezte, éjszaka, lámpa mellett. Csak azért, hogy a kislányának sikerélménye legyen. Elhittem, hogy egyedül tanulta meg a hosszú verset Jancsika, pedig még apukája hangsúlyait is kihallottam belőle. Most is nagyon szeretem a gyerekeket, minden gyereket. A bogár fekete szem, az éj fekete haj, semmit nem számít. A gyerekeket nem lehet átverni, hisz úgyis megérzik, ki szereti őket igazán, mint a kiscicák. Nem szeretnék senkit megbántani, de olyan sok tanítványom volt, hogy  mindenkire nem tudok visszaemlékezni. Akikre nagyon büszke vagyok a régi időkből Lukács Icuka,úgy tudom ma a Román Nagykövetség munkatársa. Akik a tanári hivatást választották: Kovács Peti, Greveletye Peti. Hotya Laci, aki ma építészmérnök. Ottlakán Valika , Flórika, Kovács Valika, Flórika, Gál Gyuri. De jó érzés látni a szerető nagymamákat, papákat. Tudomásom szerint egyetlen tanítványom sem lett rossz ember. Akikre büszke vagyok, a fiatalabbak közül: Huch Orsika, Czene Ildikó, a Kovács iker csemeték, Tóni és Irénke, Erdődi Marika, Grósz Katika, Gulyás István, Ruzsa József, Rusz testvérek: Csabi, Zoli, Mészáros Évike, János, Balázs Krisztina, Sarkadi testvérek, Kőrösi Janika, Bordás Mária, és még nagyon sokan. Tanítóként is félve léptem át először az iskola kapuját, mint az elsősök. A kedves kollégák közt, hamar otthonra leltem. Köszönöm a munkatársaimnak a biztatást: Petrucza, Petruzsán tanár uraknak Csobán , Csiki,- tanárnőknek, mindenkinek. Az óvodákkal is nagyon jó kapcsolatban voltam. Ma is szeretem őket: Nyisztorné Mária, Rózsi óvó nénit, mindenkit. Elnézést kérek azoktól, akiket kifelejtettem. Tizenhárom éve nyugdíjas vagyok. Legfontosabbak mégis a felnőttek,akiket én tanítottam meg írni, olvasni. Nem is bírom megállni, hogy ne könnyezzek. Akik egész nap, nehéz fizikai munkát végeztek, mégis esténként beültek az iskolapadba. Csak néztem hogyan fogadnak szót a betűk, a görcsös férfikezeknek. Hogyan válnak a betűk, értelmes egész szöveggé. Ma is nagyon szeretem a román nyelvet. Nem is kívánhatnék mást: Sanatate , bucurie , noroc bun, la toate lumea. Magyarul: Egészséget, boldogságot, jó szerencsét az egész világnak. Ma már nem tanítok, de úgy érzem egész életemre, tanító maradtam, pd esős időben nem bírom megállni, meg ne kérdezzem:Hol a sapkád  kisfiam?Tanítónéni! Köszönöm    szépen a beszélgetést kívánom, hogy egy szem igazi unokája, aranyozza be idős napjait.
Rostásné Hotya Valéria

Véradás
A Vöröskereszt Eleki Szervezete november 7-én véradást szervezett a Művelődési Központban. Ekkor nyílt alkalmam arra, hogy rövid interjút készítsek a helyi Vöröskereszt februárban kinevezett új vezetőjével, Rocskár Jánosnéval.
Eleki Krónika:- Miként kapta a felkérést, hogy a helyi szervezet elnöke legyen?
Rocskár Jánosné:- Kerek 20 évig dolgoztam a véradóállomáson, az ott dolgozó kollégák javasolták a személyemet erre a tisztségre, amelyet természetesen örömmel fogadtam.
E.K.:- Úgy tudom ez a tisztség társadalmi munka, tehát semmilyen anyagi díjazásban nem részesül a betöltője. Miért vállalta el mégis?
Rocskár Jánosné:- Igen, ez így igaz. De úgy gondolom a rászorulók helyzetének javítását, vagy a véradás szervezését nem szabad, hogy anyagi szempontok irányítsák, a legfontosabb, hogy a vezető szociálisan érzékeny legyen az adott problémákra, valamint meglegyen benne a segítségnyújtási szándék és a tenni akarás.
E.K.:- Ejtsünk néhány szót a helyi Vöröskereszt működéséről, helyzetéről.
Rocskár Jánosné:- A vezetés felelősségteljes és kinőtt már a gyermekkorból. Az idei évben 4 alaklommal tudtunk élelmiszercsomagot, 2 alkalommal pedig ruhaneműt kiosztani a rászorulók között. Ezen kívül lehetőségeinkhez mérten próbálunk megadni minden segítséget a rászorulóknak. Fontosnak tartom elmondani, hogy a polgármesterrel és a képviselő testülettel is jó kapcsolatot ápolunk.
E.K.:- Hogyan sikerült a novemberi véradás?
Rocskár Jánosné:- Ez már a 4. véradásunk ebben az évben. Úgy, mint az előzőek ez is sikeresen zárult, közel hatvanan adtak vért. Minden véradó 500ft-os vásárlási utalványt kapott. Ezúton szeretném megköszönni a könyvtárnak és a Művelődési Központnak, hogy mindig helyet biztosítanak a véradás számára, és önzetlen segítségükre bármikor számíthatunk.
E.K.:- Köszönöm az interjút.
Árgyelán Erzsébet

Jeles napok novemberben
November l. – Mindenszentek napja
November 2. – Halottak napja. Mindenszentek és halottak napja a halottakra való emlékezés ünnepe Mindenszentek napja azoknak a szenteknek az ünnepe, akikről a naptár név szerint nem emlékezik meg. A 9.század óta kötelező ünnep. A halottak napján ma is szokás, a halottak emlékére a sírok megtisztítása, feldíszítése és gyertyák gyújtása. A bukovinai magyarok ilyenkor sütnek-főznek és kiviszik az ennivalót a temetőbe, ott elosztogatják. Ezen a napon tiltották a munkát, nehogy megzavarják a halottak nyugalmát. Tiltották a mosást, mert attól féltek, hogy a hazajáró halott vízben állna. Nem meszeltek, mert a férgek ellepnék a házat.
November 11. – Márton napja .Szent Márton 320 körül született Pannóniában / ma Szombathely /. Kultusza hazánkban is virágzott, emlékét helynevek, oltárképek őrzik. Márton-napon országszerte lakomákat rendeztek, hogy egész esztendőben bőven ehessenek, ihassanak. Márton napjára általában megforr az újbor. A bornak Szent Márton a bírája – tartja a mondás, azaz ilyenkor már iható az újbor. Egy regula szerint :
„Márton napján, ha a lúd jégen jár, akkor karácsonykor vízben poroszkál.”
November 19. – Erzsébet napja. Árpád házi Szent Erzsébet a katolikus egyház egyik legtiszteltebb női szentje. A legenda szerint a szegényeknek vitt alamizsna a kötényében rózsává változott, amikor atyja, II.András kérdőre vonta emiatt. Hazánkban Erzsébet napja az egyik legkedveltebb névünnep. Időjárásjóslás is fűződik ehhez a naphoz: ha Erzsébet napon havazik, azt mondják, Erzsébet megrázta a pendelyét. 
November 25. – Katalin napja. Szent Katalin a 4.században élt. Keresztény hitéért halt mártírhalált. Legendája szerint szép és okos királylány volt, akinek egyik látomásában megjelent Jézus és eljegyezte. Napjához férjjósló hiedelmek is kapcsolódtak. A vízbe tett gyümölcság, ha kizöldült karácsonyig, ezzel a lány közeli férjhezmenetelét jósolták. Az ágat „katalinágnak” nevezték. Volt, aki minden ágnak fiúnevet adott, s amelyik elsőként virágzott ki, olyan nevű férjet várt, Katalin nap után már sem lakodalmat, sem táncmulatságot nem tartottak. November 30. – András napja. Szent András apostol, a keleti egyház védőszentje az első században élt. A hagyomány szerint átlósan ácsolt kereszten halt mártírhalált, ezért nevezik az ilyen keresztet „andráskeresztnek”. András napja a legjelentősebb házasságjósló nap. A lányok ilyenkor egész nap a párnájuk alá férfi ruhaneműt rejtettek.
Nádor Mária

Egy közelgő jelentős évfordulóról
2007. június 21-én lesz a 80. évfordulója annak, hogy az akkori eleki plébános, helytörténész, dr. Csepregi Imre /1876-1954/ útra kelt, és eljutott a helyi németség őshazájába, a bajorországi Gerolzhofen és környékére, a kísérője a szintén eleki, Zielbauer Ádám volt. Az utazásáról Csepregi plébános szerencsére részletesen beszámolt az 1931-ben írt, de máig kéziratban lévő Elek község története /90 o./ című munkájában is, mely alapján az Eleki Demokratában /1993. november, december, 1994. január, február/ R. T. közreadta az idevágó részeket, de az  Őnéletrajzában is /Makó, 1991. 30 o./ is megemlékezik a németországi  útjáról. A források alapján azt tudjuk mondani, hogy a plébános Elekről 1927. június 21-én indult el vonattal a nagy útra. /Zielbauer Ádám korábban elutazott, mert a Németországban tanuló fiát látogatta meg, így ő csak később csatlakozott Csepregihez./Útjának első állomása volt München, ahol felkereste az iskolanővérek rendjét  alapító sírját is. /Eleken is voltak ilyen apácák./ Megállt Geislingen-Steig-ban is. /Itt készültek pl. az eleki világháborús emlékmű rézöntvényei./ Göpplingenben szállt meg. /Itt lakott Zielbauer Ádám fia./Csepregi plébános az esti órákban érkezett meg Gerolzhofenbe, ahol a Stern-féle szállodában aludt. A városban misézhetett is, a plébánia levéltárában pedig kutatást végzett. A városházán fogadták a két elekit, a polgármester pedig megmutatta nekik a várost, sőt még az új gazdasági fiúiskolát is megnézték.Utána pedig Gerolzhofen környékét keresték fel /Dingolshausen, 
Frankenwinheim, Lülsfeld/, itt szintén beletekinthettek az anyakönyvekbe. Este ismét visszatértek Gerolzhofenba, ahol felkeresték az Ifjúsági Egyletet is. /Itt még söröztek is./ Visszafelé pedig Nürnbergen keresztül utaztak. Az eleki plébános Önéletrajzában megemlékezik azokról is, akik őt Németországból segítették: "Ehhez segédkezet nyújtott-levelezés útján-Georg  v. Grün müncheni tanító, a Frankelsint titkára, akit utunkun felkerestünk, és a Würzburgban lakó elnök, Schneider professzor."Ez az utazás azért is fontos volt Csepregi számára, mert ez alapján tudta megírni a máig megkerülhetetlennek számító településtörténeti munkáját, amelynek német nyelvű változata is létezik /Heimatkunde. Elek, 1927. 31 o./, de sajnos nyomtatásban ez sem jelent meg még!E sorok írója úgy gondolja, hogy jövőre ezen utazásról méltó módon /kellene/ lehetne megemlékezni Eleken, illetve Gerolzhofenben /egyik testvérvárosunk/ is, hisz tényleg jelentős eseményről van szó. Tiszteletet parancsol az, ha valaki /valakik/ saját gyökereiket keresik, büszkék múltjukra, de ugyanakkor másokat is tisztelnek. /Ez utóbbi is lehetne a 80. évforduló mondanivalója!/Lehetne kétnyelvű emléktáblát is avatni a jövő nyáron Eleken és Gerolzhofenben is Csepregi plébánosra emlékezve. A jövő nyáron ezen megemlékezést arra is fel lehetne használni, hogy jobban élővé váljon a gerolzhofeni kapcsolat, de talán meg kellene már azt is próbálni, hogy pl. Eleknek milyen gazdasági előnye származhat a jó német kapcsolatokból./Ezen gondolatok papírra vetése előtt ezen sorok írója konzultált néhány olyan eleki személyiséggel, akik a későbbiekben döntésükkel támogathatják a Csepregi-féle évfordulót, a válaszok reménykeltőek voltak./Végül ezt szeretnénk mondani: egy olyan jelentős eleki vonatkozású évfordulóra hívtuk fel időben a figyelmet, amerre még van idő felkészülni, de ami a legfontosabb, amiből városunk csak profitálhat. /Az EU is hasonló dolgokra ösztönöz minket!/ Úgy hisszük, ebben a kérdésben is méltó, felelősségteljes, illetve lokálpatrióta választ fog adni városunk képviselő-testülete is!
Rapajkó Tibor

Átlagos őszi este volt…

Átlagos őszi este volt, 
A városban már csend honolt. 
Csak a hold figyelt az égen,
És a tél szaga a szélben.

Aludt a város és a táj,
De nem szívemben a magány, 
Belülről rágta testemet.
Mint lelkemet a képzelet…

Az éjjel karja átölelt,
És lassan magával emelt,
A sötét és halk magányba,
Az elátkozott világba…

                          Caren